Пол Верлен
Краят

Превод от френски: Гео Милев, 1922

chitanka.info

… Защото много страдах аз!

Подгонен злобно, гонен с бяс,

подобно вълк в леса, — и все тъй

безспирно хапан, без покой,

без подслон — посред дивий вой

на глутница от люти псета.

Омраза, Завист и Пари

ме вред преследват, като три зли

хрътки. И туй продължава

дни, месеци, години!… Ах,

обядвам яд, вечерям страх —

все същата храна корава!

Сред ужаса на род ний лес,

в миг, ето и последний пес —

Смъртта. — Звяр див, свиреп, о, зная!

Наполвин мъртъв — в мен Смъртта

забива нокти, ръфа тя

сърце ми — но не виждам края!…

И в кръв облян, с последен скок,

без мощ — пред хладния поток

аз грохвам. — Вълци мои братя,

поне в мир нека да умра,

и нека моята сестра,

Жената, бъде ми отплата.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.